SK Úradný vestník Európskej únie C 101/13

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 101/05

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„SCOTTISH WILD SALMON“

ES č.: UK-PGI-0005-0863-07.03.2011

CHZO ( X ) CHOP ( )

1. Názov:

„Scottish Wild Salmon“

2. Členský štát alebo tretia krajina:

Spojené kráľovstvo

3. Opis poľnohospodárskeho výrobku alebo potraviny:

3.1. Druh výrobku:

Trieda 1.7 – Čerstvé ryby, mäkkýše a kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1:

Losos „Scottish Wild Salmon“ je pelagická ryba druhu Salmo salar, ktorá sa loví v riekach a pri pobreží na celom území Škótska a v pásme do 1 500 metrov pozdĺž škótskeho pobrežia.

Čerstvý losos „Scottish Wild Salmon“ je jemne striebornej farby, chrbát má tmavo modrý, šupiny sú neporušené. Mäso lososa je šťavnaté, pevné a tmavo ružovej farby. Má čerstvú rybaciu vôňu a počas lovnej sezóny sú ryby vo vynikajúcom stave a ich mäso má intenzívnu chuť. Losos „Scottish Wild Salmon“ sa od ostatných druhov lososov líši dokonale ohraničenými škvrnami, pravidelne vytvarovaným chvostom, plutvami a hlavou a vďaka veľkým vzdialenostiam, ktoré tento druh prekonáva, má aj dobrý svalový tonus a pevnú textúru. Výrobok „Scottish Wild Salmon“ neobsahuje umelé farbivá, ani chemické látky.

Keďže „Scottish Wild Salmon“ je prírodný výrobok a jeho rast ovplyvňujú meniace sa podmienky, neexistuje konkrétne rozmedzie veľkosti. Štandardne však váži aspoň 1,5 kg a môže dorásť až do hmotnosti 20 kg. Ryby sú na povrchu strieborné a ich mäso je pevné a tmavo ružové. Predávajú sa celé čerstvé ryby položené na ľade v debnách.

3.3. Suroviny (len pri spracovaných výrobkoch):

Neuplatňuje sa.

3.4. Krmivo (len pri výrobkoch živočíšneho pôvodu):

Neuplatňuje sa.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Ryby musia byť ulovené v riekach a pri pobreží v Škótsku a v pásme do 1 500 metrov pozdĺž pobrežia jedným z nasledujúcich spôsobov:

Sieť a tradičná loďka

— Z tradičnej rybárskej loďky sa rozvinie ťažná sieť, ovládaná z brehu alebo blízko od brehu, ktorou sa lososy obkľúčia a pritiahnu k brehu alebo na breh.

Ohrady

— Starý typ pascí na ryby používaný v riekach, kedysi aj v ústiach riek, ktoré sa skladajú z krytu z kolíkov alebo hrubších tyčí alebo občas zo sieťoviny. Možno ich umiestniť aj do kamenných hrádzí. Vrše na lov lososov majú tvar debny viac či menej pravouhlého tvaru, sú vybavené tzv. komorami a postavené na kamenných hrádzach cez rieku.

Pevné rybolovné systémy

— Vrecová sieť, fly net a iné stavacie siete – používa sa ako pasca na ryby, ktorá sa môže za určitých podmienok upevniť k pobrežiu alebo ukotviť k morskému dnu.

— Nesené siete a tenatá – nesená sieť je osadená v pravouhlom ráme a rybár s ňou brodí ústím rieky, pričom ju drží v strede rámu v prúde. Keď do siete vpláva losos, rybár rám s ústím siete zdvihne nad vodu. V rade vedľa seba sa môže brodiť niekoľko rybárov. Tenatá sa skladajú z radu sieťových tašiek pripevnených na koly. Po odlive zostanú ryby chytené v tenatách.

Vo vymedzenej oblasti (Škótsku) musia prebiehať aj tieto fázy produkcie:

— vykládka

— klasifikácia podľa veľkosti

— ukladanie na ľad do debien. Ukladanie na ľad do debien sa zvyčajne vykonáva v rybárskych podnikoch pred odoslaním rýb na trhy a môže sa vykonávať na všetkých rybárskych staniciach v Škótsku.

3.6. Osobitné pravidlá pri krájaní, strúhaní, balení atď.:

Neuplatňuje sa.

3.7. Osobitné pravidlá pri označovaní:

Neuplatňuje sa.

4. Stručné vymedzenie zemepisnej oblasti:

Celé územie Škótska vrátane pásma do 1 500 metrov pri pobreží.

5. Spojenie so zemepisnou oblasťou:

5.1. Špecifickosť zemepisnej oblasti:

Losos „Scottish Wild Salmon“ má vo vymedzenej poľnohospodárskej oblasti zvlášť dobré podmienky. Škótsko má pre lososy zásadný význam, a to vďaka pôdnym a poľnohospodárskym podmienkam a vďaka miernemu podnebiu, pretože tento druh rýb vpláva len do čistých vôd pozdĺž škótskeho pobrežia.

Losos je tu pôvodným druhom. Liahne sa v sladkej riečnej vode, pláva do oceánu a keď je jedinec dospelý, vracia sa trieť do rieky, v ktorej sa vyliahol. A práve v čase návratu lososa do jeho pôvodnej rieky sa losos loví.

Predtým ryby trávia 1 až 3 roky v arktických vodách Kanady alebo Grónska. Vďaka škótskym geologickým a geografickým podmienkam a miernemu podnebiu, veľmi kvalitnej vode a množstvu riek sú ryby zdravé a zároveň existuje mnoho rôznych populácií s jedinečnými obdobiami ťahu, ktoré sú rozdelené počas takmer celého roku. Tieto podmienky sú pre lososy „Scottish Wild Salmon“ zásadné, pretože losos vpláva len do čistých vôd pri škótskom pobreží.

V Škótsku žije v takmer štyristo riekach niekoľko stoviek populácií lososov, z ktorých každá je geneticky odlišná, a miestne riečne systémy sú tak základom jedného z najväčších a najrozmanitejších zdrojov lososa atlantického v Európe.

5.2. Špecifickosť výrobku:

Losos atlantický je anadromná ryba, ktorej život začína v sladkých vodách. Losos putuje do mora a po čase sa vracia trieť do sladkej vody – do tej istej oblasti, kde sa vyliahol. Súvislosť so zemepisnou oblasťou spočíva v skutočnosti, že losos sa loví v čase tiahnutia do sladkej vody, v ktorej nakládol ikry.

Vlastnosti lososa „Scottish Wild Salmon“ súvisia nielen so životným prostredím danej zemepisnej oblasti, ale sú založené aj na tradičných metódach lovu a spracovania. Tieto rybárske metódy sú tradičné a sú dobre zdokumentované. Rybolov lososa „Scottish Wild Salmon“ je neoddeliteľnou súčasťou škótskeho dedičstva a know-how, ako zistiť polohu rýb a uloviť ich, sa v Škótsku odpradávna predávalo z generácie na generáciu. Výsledkom je, že do dnešných dní loví mnoho škótskych rybárov lososy do sietí.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Lov sieťami

Losos sa v Škótsku loví do sietí už stovky rokov a a odjakživa bol a je veľmi obľúbenou rybou. V pramene sa uvádza, že už okolo roku 1160 sa v rieke Tweed lovil ťažnými sieťami. Najskoršie právne predpisy týkajúce sa lososa siahajú do roku 1424. Napevno upevnené rybolovné systémy boli v ústiach riek povolené až do začiatku 19. storočia. V čase najväčšieho rozmachu pracovalo v rybárskych podnikoch, ktoré lovili lososy do sietí, až 3 000 osôb. V priebehu posledných 25 rokov bola však bohužiaľ väčšina škótskych rybárskych podnikov loviacich lososa do sietí zatvorená, i keď niektoré z nich sú stále činné.

Rybolovné metódy sa v priebehu storočí nezmenili. V tejto tradícii sa pokračuje. Hoci sa dnes používajú moderné technológie (napríklad vylepšené lodné motory a výkonné zariadenia na čistenie sieti), rybolovný postup a odborné znalosti predávané po generácie sa zachovali.

V čase, keď ešte neexistovali moderné metódy chladenia, stáli v niektorých rybárskych dedinách „chladiarne“, v ktorých sa ryby spracovávali. Losos balený na ľade sa zo Škótska kedysi posielal po lodiach na trh Billingsgate v Londýne. Jednu z „chladiarní“ je dodnes možné vidieť blízko obce Montrose. Je to rozľahlá budova z polovice 19. storočia s klenbou, ktorá má dodnes strechu porastenú trávou. To vedie k tomu, že v budove je pri postupnom odparovaní dažďových zrážok chladno.

Povesť

Pôvodne bol losos známy ako „strieborný prút“ alebo „kráľ rýb“ a predstavoval cenný produkt, ktorým je dodnes. Ryby sa niekedy konzervovali (údili) a vyvážali do vzdialených oblastí. Hlavným trhom pre lososy „Scottish Wild Salmon“ bol tradične londýnsky trh Billingsgate.

Dnes sa údený „Scottish Wild Salmon“ predáva na farmárskych trhoch po celom Škótsku a časť čerstvých rýb sa zároveň vyváža do zahraničia. Ryby sa odjakživa dodávali aj do kráľovskej domácnosti. Okrem toho sa v roku 2005 dodávali do Gleneagles v rámci summitu G8 a nakupujú ich tiež špičkoví šéfkuchári a gurmánske reštaurácie, za všetky uveďme aspoň Harrods, Fortnum a Mason alebo šéfkuchár Richarda Corrigana, majiteľ podniku Bentleys Oyster Bar na londýnskom Piccadilly.

Losos „Scottish Wild Salmon“ je známy svojou výnimočnou chuťou a jemnosťou. Prevádzkovatelia londýnskej udiarne a lahôdkarstva „Forman & Field Salmon Smokers” sa nazdávajú, že ak hľadáte lososa tej najvyššej akosti, spĺňa kritérium „historicky vynikajúcej povesti len škótsky losos“. „Scottish Wild Salmon“ je tým najvyberanejším škótskym výrobkom – túto skutočnosť uznávajú ako domáci odberatelia, tak poprední šéfkuchári a špičkové reštaurácie. Kupujúci a zákazníci často chvália vysokú kvalitu výrobku „Scottish Wild Salmon“.

V priebehu storočí bol pre Škótsko rybolov dôležitým odvetvím. Populácie a spoločenstvá sladkovodných rýb v Škótsku majú z medzinárodného hľadiska hodnotu prírodného dedičstva. Napriek poklesu úlovkov v posledných rokoch si rybolov lososov v Škótsku udržiava svoj medzinárodný význam. Lososy sú základom celosvetovo známych rybárskych spoločností. Vďaka riečnym systémom v Škótsku existuje jeden z najrozsiahlejších a najrozmanitejších zdrojov lososa atlantického v Európe. So 66 % vykládok v Spojenom kráľovstve patrí Škótsko medzi najväčšie národy v Európe, pokiaľ ide o morský rybolov. Škótskom preteká viac ako 50 000 km riek, z ktorých mnohé sú domovom lososa atlantického a pstruha morského, a nachádza sa tu viac ako 30 000 jazier a rybníkov.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://archive.defra.gov.uk/foodfarm/food/industry/regional/foodname/products/documents/scottish-wild-salmon-pgi.pdf

(1) Ú. v. EÚ L 93, 31.3.2006, s. 12.